b"\n_START_ARTICLE_\nArtemi, C\xc3\xa0ndida i Paulina de Roma\n_START_SECTION_\nHist\xc3\xb2ria\n_START_PARAGRAPH_\nArtemi era un carceller de Roma casat amb C\xc3\xa0ndida que tenien una filla, Paulina, la qual estava endimoniada. Un dia el jutge Sereno Vicario lliur\xc3\xa0 a Artemi un exorcista, anomenat Pere, perqu\xc3\xa8 el custodi\xc3\xa0s a la pres\xc3\xb3. A la pres\xc3\xb3 Pere s'adon\xc3\xa0 del sofriment d'Artemi causat per l'endimoniadament de la seva filla i li digu\xc3\xa9 que si adorava a Crist com a D\xc3\xa9u, faria sortir el dimoni del cos de la seva filla. Artemi se'n rigu\xc3\xa9 li digu\xc3\xa9 que si el seu D\xc3\xa9u no el podia treure de la pres\xc3\xb3 com podria treure el dimoni de la seva filla. Pere li respongu\xc3\xa9 que li demostraria que s\xc3\xad que podia sortir de la pres\xc3\xb3. Per evitar-ho Artemi tanc\xc3\xa0 amb m\xc3\xa9s cadenes la porta de la cel\xc2\xb7la i dobl\xc3\xa0 els guardians. En arribar a casa ho coment\xc3\xa0 a la seva esposa, C\xc3\xa0ndida, que li recrimin\xc3\xa0 que hagu\xc3\xa9s fet befa del que li havia dit Pere i li recoman\xc3\xa0 que no an\xc3\xa0s a dormir i qued\xc3\xa0s vetllant per si Pere sortia de la pres\xc3\xb3. El mateix vespre Pere es present\xc3\xa0 a Artemi i la seva fam\xc3\xadlia amb vestit blanc i portant una creu. En veure'l Paulina qued\xc3\xa0 immediatament alliberada del dimoni i Artemi, C\xc3\xa0ndida i Paulina es convertiren al cristianisme a l'instant._NEWLINE_Conegut el fet unes trenta persones relacionades amb aquesta fam\xc3\xadlia tamb\xc3\xa9 volgueren fer-se cristians i demanaren a Pere el baptisme. Per la seva part Artemi alliber\xc3\xa0 els presos que tenia al seu c\xc3\xa0rrec i els deman\xc3\xa0 que es convertissin al cristianisme. Pere crid\xc3\xa0 a Marcel\xc2\xb7l\xc3\xad, prevere, perqu\xc3\xa8 els bateg\xc3\xa9s a tots. Durant m\xc3\xa9s d'un mes Marcel\xc2\xb7l\xc3\xad catequitz\xc3\xa0 als nous cristians a la casa d'Artemi. Quan el jutge Sereno se'n adon\xc3\xa0 orden\xc3\xa0 Artemi li entreg\xc3\xa0s a tots els cristians que tenia presos per\xc3\xb2 es neg\xc3\xa0. Per aquests fets Pere i Marcel\xc2\xb7l\xc3\xad foren martiritzats, per\xc3\xb2 fugiren de la pres\xc3\xb3 gr\xc3\xa0cies a un \xc3\xa0ngel que els alliber\xc3\xa0. El jutge en saber-ho orden\xc3\xa0 enterrar vius Artemi i la seva fam\xc3\xadlia. Quan se'ls duien a complir la sent\xc3\xa8ncia se'ls aparegueren Pere i Marcel\xc2\xb7l\xc3\xad, i els soldats espantats tallaren el cap a Artemi, a la Via Aur\xc3\xa8lia, i enterraren C\xc3\xa0ndida i Paulina dins d'un pou sec que taparen amb grans pedres._NEWLINE_Els cossos foren recuperats i enterraren pare i filla a la Via Aur\xc3\xa8lia, prop de la Bas\xc3\xadlica de Sant Pancr\xc3\xa0s. Posteriorment les seves restes foren traslladades a l'esgl\xc3\xa9sia dei Santi Silvestro e Martino ai Monti de Roma. C\xc3\xa0ndida fou enterrada en una altra bas\xc3\xadlica, prop de la Via Portuense. Aquesta C\xc3\xa0ndida es confon sovint amb una altra C\xc3\xa0ndida, verge i m\xc3\xa0rtir, que sofr\xc3\xad martiri a Cartago. Unes rel\xc3\xadquies seves es veneren a l'Esgl\xc3\xa9sia Parroquial de Sant Miquel de Llucmajor, Mallorca."